Donker naweek op Wes-Kaapse paaie | Maroela Media
Die ongelukstoneel Sondagaand op die N2 tussen Swellendam en Riviersonderend. (Foto: Verskaf)
Wes-Kaapse verkeersowerhede het Sondagaand gesê dit was 'n donker naweek op die provinsie se paaie met minstens 26 mense wat tussen Vrydag en Sondag in padongelukke gesterf het.
Kenny Africa, Wes-Kaapse verkeershoof, sê Vrydag het nege mense in padongelukke gesterf. Vier van die oorledenes was passasiers in voertuie wat betrokke was in verskillende ongelukke by Gansbaai in die Overberg-distrik. Nog twee is passasiers wat dood is in ongelukke onderskeidelik in Woodstock en Eersterivier.
Saterdag is nóg agt sterftes by die naweek se dodetal gevoeg met ongelukke in onder meer Napier, Milnerton, Macassar, Somerset-Wes en Nyanga. Een van dié oorledenes was 'n fietsryer wat om 22:20 in Macassar gesterf het.
'n Ongelukstoneel op die R102. Twee mense het in dié ongeluk gesterf. (Foto: Verskaf)
Sondag het nog agt mense, onder wie een voetganger, in padongelukke gesterf. Drie hiervan was passasiers van 'n bus wat dood is op die N1 tussen Touwsrivier en Laingsburg toe die bus en twee vragmotors in 'n ongeluk betrokke was.
Om 18:15 gisteraand het nog 'n ongeluk plaasgevind op die N2 tussen Swellendam en Riviersonderend toe 'n bestuurder beheer oor 'n voertuig verloor het. Volgens Africa het die bestuurder glo uitgeswaai vir 'n bok wat vroeër op die snelweg doodgery is en die voertuig het omgeslaan. 'n Vrouepassasier in die voertuig is in die ongeluk dood, terwyl die bestuurder geringe besering opgedoen het.
Dit gaan elke dag en elke naweek so daar word net op dit gekonsentreer tydens paasnaweek en kersfees.